b'\n_START_ARTICLE_\nTrombocitopenija\n_START_PARAGRAPH_\nTrombocitopenija (sutr. trombopenija)\xc2\xa0\xe2\x80\x93 laikinas ar pastovus trombocit\xc5\xb3 (kraujo plok\xc5\xa1teli\xc5\xb3) kiekio suma\xc5\xbe\xc4\x97jimas kraujyje. Ji gali pasireik\xc5\xa1ti polinkiu kraujuoti. Priklausomai nuo tyrimo metod\xc5\xb3 ir laboratorijos norm\xc5\xb3, apatin\xc4\x97 trombocit\xc5\xb3 skai\xc4\x8diaus normos riba yra 100 000\xe2\x80\x93150 000 x 10\xe2\x81\xb9/L. Trombocitopenija pati savaime n\xc4\x97ra liga, ji visada yra kitos ligos simptomas.\n_START_SECTION_\nPrie\xc5\xbeastys\n_START_PARAGRAPH_\nPrie\xc5\xbeastys gali b\xc5\xabti suskirstytos \xc4\xaf \xc4\xafgytas ir \xc4\xafgimtas. \xc4\xaegytos prie\xc5\xbeastys da\xc5\xbenai yra autoimunin\xc4\x97s kilm\xc4\x97s, d\xc4\x97l autoantik\xc5\xabn\xc5\xb3 ar aloantik\xc5\xabn\xc5\xb3 susiformavimo prie\xc5\xa1 trombocitus. Daugelio lig\xc5\xb3 atveju sunku i\xc5\xa1skirti pagrindin\xc4\x99 prie\xc5\xbeast\xc4\xaf, pavyzd\xc5\xbeiui sunkios infekcijos atveju reik\xc5\xa1m\xc4\x99 turi tiek padid\xc4\x97j\xc4\x99s trombocit\xc5\xb3 suvartojimas, tiek ir suma\xc5\xbe\xc4\x97jusi j\xc5\xb3 gamyba. Geras vis\xc5\xb3 r\xc5\xab\xc5\xa1i\xc5\xb3 prie\xc5\xbeas\xc4\x8di\xc5\xb3 trombocitopenijos pavyzdys yra n\xc4\x97\xc5\xa1tumas.\n_START_SECTION_\nPseudotrombocitopenija\n_START_PARAGRAPH_\nDa\xc5\xbenai nustatomas ma\xc5\xbeas trombocit\xc5\xb3 kiekis kraujo tyrime gali b\xc5\xabti d\xc4\x97l pseudotrombocitopenijos: tyrimo metu naudojami kraujo \xc4\x97mimo m\xc4\x97gintuv\xc4\x97liuose esantys antikoaguliantai (EDTA, etilendiamintetraacetatas) kai kuriems asmenims sukelia trombocit\xc5\xb3 sulipim\xc4\x85 (agliutinacij\xc4\x85). Pseudotrombocitopenija patvirtinama mikroskopiniu kraujo tyrimu, kuriame matomi sulip\xc4\x99, agliutinav\xc4\x99 trombocitai. Kontrolinis kraujo tyrimas tur\xc4\x97t\xc5\xb3 b\xc5\xabti atliekamas naudojant kit\xc4\x85 antikoaguliant\xc4\x85, pavyzd\xc5\xbeiui natrio citrat\xc4\x85.\n_START_SECTION_\nVaist\xc5\xb3 sukelta trombocitopenija\n_START_PARAGRAPH_\nVaist\xc5\xb3 sukelta trombocitopenija pagal mechanizm\xc4\x85 skirstoma \xc4\xaf imunin\xc4\x97s kilm\xc4\x97s ir \xc4\xaf trombocitopenij\xc4\x85 d\xc4\x97l kaul\xc5\xb3 \xc4\x8diulp\xc5\xb3 funkcijos slopinimo. Da\xc5\xbeniausia imunin\xc4\x97s kilm\xc4\x97s trombocitopenija yra heparino sukelta trombocitopenija. Neimunin\xc4\x97s kilm\xc4\x97s vaist\xc5\xb3 sukelta trombocitopenija yra d\xc4\x97l mielosupresijos\xc2\xa0\xe2\x80\x93 kaul\xc5\xb3 \xc4\x8diulp\xc5\xb3 funkcijos slopinimo. \xc5\xa0is poveikis b\xc5\xabdingas daugeliui prie\xc5\xa1v\xc4\x97\xc5\xbeini\xc5\xb3 vaist\xc5\xb3, ypa\xc4\x8d chemoterapini\xc5\xb3 vaist\xc5\xb3.\n_START_SECTION_\nDiagnostika\n_START_PARAGRAPH_\nTrombocit\xc5\xb3 skai\xc4\x8dius nustatomas kraujo tyrimu, pseudotrombocitopenijai atmesti atliekamas mikroskopinis kraujo tyrimas. Tolesni tyrimai priklauso nuo konkretaus ligonio ir \xc4\xaftariamos prie\xc5\xbeasties, \xc5\xber. i\xc5\xa1vardint\xc5\xb3 lig\xc5\xb3 ir kit\xc5\xb3 patologini\xc5\xb3 b\xc5\xabkli\xc5\xb3 straipsnius.\n_START_SECTION_\nGydymas\n_START_PARAGRAPH_\nTrombocitopenija gydoma tik esant simptomams, gydymo pagrindas yra jos prie\xc5\xbeasties\xc2\xa0\xe2\x80\x93 trombocitopenij\xc4\x85 suk\xc4\x97lusios ligos\xc2\xa0\xe2\x80\x93 gydymas. Esant kraujavimui galima skirti trombocit\xc5\xb3 koncentrato transfuzijas. Nerekomenduojama trombocit\xc5\xb3 transfuzija esant imunin\xc4\x97s kilm\xc4\x97s trombocitopenijai, kadangi tai skatina nauj\xc5\xb3 antik\xc5\xabn\xc5\xb3 formavimasi ir gali dar pabloginti kraujo rodiklius. Trombocitai tur\xc4\x97t\xc5\xb3 b\xc5\xabti perpilami esant kraujavimui, numatant operacij\xc4\x85 ar kit\xc4\x85 invazin\xc4\xaf tyrim\xc4\x85, taip pat esat labai \xc5\xbeenkliai trombocitopenijai: <5x10\xe2\x81\xb9/L, arba <10x10\xe2\x81\xb9/L ir esant kar\xc5\xa1\xc4\x8diavimui, padid\xc4\x97jusiai kraujavimo rizikai ar b\xc5\xabklei po kraujavimo._NEWLINE_Kai kuriais atvejais efektyv\xc5\xabs yra trombopoetino receptori\xc5\xb3 agonistai eltrombopagas ir romiplostimas.'